Nade-naden mukarraban Sanata Lawan na ci gaba da tayar da kura - Aminiya
Nade-naden mukarraban Sanata Lawan na ci gaba da tayar da kura
By Muhammad Aminu Ahmad | Published Date Jun 28, 2019 12:34 PM
Shugaban Majalisar Dattawa, Sanata Ahmed Lawan
Nadin mukaman da sabon Shugaban Majalisar Dattawa, Sanata Ahmed Lawan ya yi, na ci gaba da tayar da kura a jam’iyyarsa ta APC.
Matasan jam’iyyar sun kekasa kasa sun ce ba su yarda da yawancin mutanen da ya nada a matsayin masu taimaka masa ba, suna masu cewa ya gaje su ne daga Sanata Bukola Saraki.
Hakan ya sa Sanata Ahmed Lawan ya janye nadin da ya yi wa Festus Adedayo a matsayin mai magana da yawunsa.
Ba a gama da wannan ba, a ranar Lahadi sai ga mutumin da ya nada ya taimaka masa a fannin kafafen sada zumunta na zamani, Olu Onemola ya ajiye mukamin, yana alakanta hakan da cece-ku-cen da nadin ya haifar.
Daya daga cikin jagororin matasan APC da suke korafi a kan wannan batu, Alwan Hassan, ya ce sun gamsu da tattaunawar da suka yi da shugaban majalisar. “Dama batun da muke yi shi ne, wadannan mutane wato Festus Adedayo da Olu Onemola sun yi kaurin suna wajen sukar gwamnatin APC da yin kalaman batanci ga Shugaba Muhammadu Buhari da shi kansa Sanata Ahmed Lawan,’’ inji Alwan Hassan.
Nadin mukamai biyar da shugaban majalisar ya kara yi, ya sake fusata matasan Jam’iyyar APC wadanda suke ganin ba su cancanta ba saboda zargin suna sukar gwamnati.
Ya ce “Shi kansa Sanata Ahmed Lawan bai san da batancin da suke wallafawa a shafin Twitter kan Shugaban Kasa sai a yanzu da aka nuna masa… Majalisa ta ’yan Najeriya ce babu dan APC ko PDP ko wata jam’iyya, amma su wadannan mutane suna zagin Shugaban Kasa ne.”
Festus Adedayo, wanda fitaccen dan jarida ne, ya ce bai nemi mukamin ba tun farko, kuma ba zai taba sauya matsayinsa kan yadda yake kallon al’amuran yau da kullum a Najeriya ba.
Za a dai zuba ido don ganin yadda ci gaba da nade-naden mukaman za su kaya a makon nan, inda wadansu ke ganin wadanda suka yi wa jam’iyya halacci ya kamata a nada a mukaman.